

**Συγχαρητήρια στην Κάλια Αντωνίου από τον ΚΟΑ**

Με μία ιστορική επιτυχία ολοκληρώθηκε η παρουσία της Κάλιας Αντωνίου στα 100μ. ελεύθερο στο Παγκόσμιο Πρωτάθλημα Κολύμβησης που διεξάγεται στη Βουδαπέστη, αφού για πρώτη φορά η Κύπρος εκπροσωπήθηκε σε ημιτελικό Παγκοσμίου Πρωταθλήματος!

Η Κύπρια κολυμβήτρια προκρίθηκε το πρωί από τα προημιτελικά με τον ένατο καλύτερο χρόνο (54.25) και νέο Παγκύπριο ρεκόρ και το απόγευμα αγωνίστηκε στα ημιτελικά, σημειώνοντας ξανά Παγκύπριο ρεκόρ: με χρόνο 54.24 τερμάτισε 7η και είχε συνολικά τον 13ο καλύτερο χρόνο στους δύο ημιτελικούς.

Ο Κυπριακός Οργανισμός Αθλητισμού συγχαίρει την Κάλια Αντωνίου, τον προπονητή της και την Ομοσπονδία της για την τεράστια διάκρισή της και της εύχεται καλή επιτυχία και στα 50μ. ελεύθερο την Παρασκευή.